## Odluka o uvjetima za obavljanje pojedinih bankovnih poslova

### NN 134/1997 (12.12.1997.), Odluka o uvjetima za obavljanje pojedinih bankovnih poslova

# **NARODNA BANKA HRVATSKE**

Na temelju članka 13. stavka 3. Zakona o bankama i štedionicama ("Narodne
novine" broj 46/97 - pročišćeni tekst), članka 36. točke 3. Zakona o platnom
prometu u zemlji ("Narodne novine" broj 27/93 i 32/97) i članka 67. stavka
1. točke 23. Zakona o Narodnoj banci Hrvatske ("Narodne novine" broj 35/95
- pročišćeni tekst), Savjet Narodne banke Hrvatske na sjednici održanoj
dana 3. prosinca 1997. godine, donio je

## **ODLUKU**

### **O UVJETIMA ZA OBAVLJANJE POJEDINIH BANKOVNIH POSLOVA**

1. Ovom Odlukom Narodna banka Hrvatske određuje uvjete za obavljanje
pojedinih bankovnih poslova banaka, podružnica inozemnih banaka i štedionica.

2. Banka i podružnica inozemne banke može obavljati bankovne poslove
temeljem odobrenja za rad izdanog od Narodne banke Hrvatske.

Nakon osnivanja, banka i podružnica inozemne banke za obavljanje poslova:

- platnog prometa s inozemstvom i kreditnih poslova s inozemstvom, te

- poslova vođenja računa pravnih osoba u domaćoj valuti i obavljanja
platnog prometa po tim računima,

mora imati posebno odobrenje Narodne banke Hrvatske.

3. Štedionica može, temeljem odobrenja za rad izdanog od Narodne banke
Hrvatske obavljati poslove navedene u članku 51. stavku 1., 2. i 3. Zakona
o bankama i štedionicama samo u domaćoj valuti.

Za obavljanje poslovanja sa stranim sredstvima plaćanja u Republici
Hrvatskoj štedionica mora imati posebno odobrenje Narodne banke Hrvatske.

4. Narodna banka Hrvatske izdat će odobrenje za obavljanje poslova platnog
prometa s inozemstvom i kreditnih poslova s inozemstvom u skladu sa Zakonom
o osnovama deviznog sustava, deviznog poslovanja i prometu zlata banci
čiji jamstveni kapital iznosi najmanje trostruki iznos minimalnog temeljnog
kapitala potrebnog za osnivanje banke.

5. Pored visine jamstvenog kapitala, Narodna banka Hrvatske će kao kriterij
za izdavanje odobrenja za obavljanje platnog prometa s inozemstvom i kreditnih
poslova s inozemstvom uzeti u obzir i kadrovsku, tehničku i organizacijsku
osposobljenost banke za obavljanje tih poslova.

6. Narodna banka Hrvatske oduzet će banci odobrenje za obavljanje poslova
platnog prometa s inozemstvom i kreditnih poslova s inozemstvom, ako banka
te poslove ne obavlja u skladu s propisima, ako jamstveni kapital banke
padne ispod trostrukog iznosa minimalnog temeljnog kapitala potrebnog za
osnivanje banke, ili ako banka više nije kadrovski, organizacijski i tehnički
osposobljena za obavljanje tih poslova.

7. Narodna banka Hrvatske izdat će odobrenje za obavljanje poslova platnog
prometa s inozemstvom i kreditnih poslova s inozemstvom podružnici inozemne
banke, sukladno članku 7. stavku 2. Zakona o bankama i štedionicama, bez
ograničenja iz točke 4. ove Odluke, ukoliko je podružnica inozemne banke
kadrovski, tehnički i organizacijski osposobljena za obavljanje tih poslova.

8. Podružnici inozemne banke koja obavlja poslove platnog prometa s
inozemstvom i kreditnih poslova s inozemstvom, Narodna banka Hrvatske će
oduzeti odobrenje za obavljanje poslova platnog prometa i kreditnih poslova
s inozemstvom ako podružnica te poslove ne obavlja u skladu s propisima
ili ako više nije kadrovski, organizacijski i tehnički osposobljena za
obavljanje tih poslova.

9. Narodna banka Hrvatske odobrit će banci, odnosno podružnici inozemne
banke vođenje računa pravnih osoba u domaćoj valuti i obavljanje platnog
prometa po tim računima u skladu sa Zakonom o platnom prometu u zemlji
ako je banka odnosno podružnica inozemne banke kadrovski, tehnički i organizacijski
osposobljena obavljati te poslove.

10. Radi dokaza ispunjenja uvjeta iz točke 9. ove Odluke, banka odnosno
podružnica inozemne banke dostavlja Narodnoj banci Hrvatske zahtjev za
vođenje računa pravnih osoba u domaćoj valuti i obavljanje platnog prometa
po tim računima s propisanim podacima.

Sadržaj zahtjeva propisuje guverner Narodne banke Hrvatske.

11. Narodna banka Hrvatske oduzet će banci odnosno podružnici inozemne
banke odobrenje za vođenje računa pravnih osoba u domaćoj valuti i obavljanje
platnog prometa po tim računima ako utvrdi da banka odnosno podružnica
inozemne banke više ne ispunjava uvjete iz točke 9. ove Odluke i ako te
poslove ne obavlja u skladu sa propisima.

12. Narodna banka Hrvatske odobrit će obavljanje poslova sa stranim
sredstvima plaćanja, osim obavljanja platnog prometa sa inozemstvom i kreditnih
poslova s inozemstvom, u skladu sa Zakonom o osnovama deviznog sustava,
deviznog poslovanja i prometu zlata štedionici čiji jamstveni kapital iznosi
najmanje dvostruki iznos minimalnog temeljnog kapitala potrebnog za osnivanje
štedionice.

13. Pored visine jamstvenog kapitala Narodna banka Hrvatske će kao kriterij
za izdavanje odobrenja za obavljanje poslova sa stranim sredstvima plaćanja
uzeti u obzir i kadrovsku, tehničku i organizacijsku osposobljenost štedionice
za obavljanje tih poslova.

14. Narodna banka Hrvatske oduzet će štedionici odobrenje za obavljanje
poslova sa stranim sredstvima plaćanja u Republici Hrvatskoj ukoliko utvrdi
da štedionica te poslove ne obavlja u skladu s propisima, ako jamstveni
kapital štedionice padne ispod dvostrukog iznosa minimalnog temeljnog kapitala
potrebnog za osnivanje štedionice ili štedionica više nije kadrovski, organizacijski
i tehnički osposobljena za obavljanje tih poslova.

15. Štedionica kojoj je, do dana stupanja na snagu ove Odluke, obavljanje
poslova sa stranim sredstvima plaćanja u Republici Hrvatskoj upisano u
sudski registar kao djelatnost, dužna je zatražiti od Narodne banke Hrvatske
odobrenje za obavljanje tih poslova u roku od 60 dana od dana stupanja
na snagu ove Odluke.

Štedionica iz stavka 1. ove točke koja ne zatraži odobrenje za obavljanje
poslova sa stranim sredstvima plaćanja u Republici Hrvatskoj, dužna je
u roku od 60 dana od dana stupanja na snagu ove Odluke podnijeti zahtjev
registarskom sudu za brisanje upisa obavljanja poslova sa stranim sredstvima
plaćanja u Republici Hrvatskoj i dužna je prestati obavljati navedene poslove.

Štedionica iz stavka 1. ove točke čiji zahtjev za odobrenje za obavljanje
poslova sa stranim sredstvima plaćanja u Republici Hrvatskoj Narodna banka
Hrvatske odbije, dužna je danom dostave rješenja o odbijanju zahtjeva,
podnijeti zahtjev registarskom sudu za brisanje upisa obavljanja poslova
sa stranim sredstvima plaćanja u Republici Hrvatskoj i dužna je prestati
obavljati navedene poslove.

16. Štedionice koje su nakon izmjene Zakona o bankama i štedionicama
("Narodne novine" broj 90/96) od Narodne banke Hrvatske dobile odobrenje
za rad i temeljem tog odobrenja upisale u sudski registar obavljanje poslova
sa stranim sredstvima plaćanja u Republici Hrvatskoj kao svoju djelatnost,
dužne su visinu jamstvenog kapitala uskladiti najmanje do dvostrukog iznosa
minimalnog temeljnog kapitala potrebnog za osnivanje štedionice u roku
od godinu dana od dana stupanja na snagu ove Odluke.

17. Rješenja o odobrenju obavljanja poslova koja su predmet ove Odluke
i rješenja o oduzimanju tog odobrenja Narodne banke Hrvatske dostavlja
banci, podružnici inozemne banke i štedionici na koju se rješenje odnosi,
te nadležnom registarskom sudu.

U rješenju kojim se banci, podružnici inozemne banke i štedionici oduzme
odobrenje za obavljanje poslova koji su predmet ove Odluke, Narodna banka
Hrvatske utvrdit će rokove i način okončanja navedenih poslova.

Štedionica koja temeljem točke 15. ove Odluke ne zatraži ili joj Narodna
banka Hrvatske odbije zahtjev za obavljanje poslova sa stranim sredstvima
plaćanja u Republici Hrvatskoj mora navedene poslove okončati sukladno
ugovorenim rokovima.

Banka, podružnica inozemne banke i štedionica koje su dobile odobrenje
za obavljanje poslova temeljem ove Odluke dužne su obavljanje istih poslova
upisati u sudski registar.

18. Na dan stupanja na snagu ove Odluke prestaje važiti Odluka o uvjetima
i kriterijima za davanje odobrenja za obavljanje pojedinih vrsta bankovnih
poslova ("Narodne novine" broj 107/93).

19. Ova odluka stupa na snagu danom objave u "Narodnim novinama".

O. br. 415/97
Zagreb, 3. prosinca 1997.

Predsjednik Savjeta
Narodne banke Hrvatske
guverner
Narodne banke Hrvatske
**dr. Marko Škreb,** v. r.

Odluka, NN 134/1997-1932